Προϊόντα και υπηρεσίες που παρασχέθηκαν το 2010 (2009)

1. Μαθήματα και σεμινάρια Η CEPOL διοργάνωσε 91 (88) κύκλους μαθημάτων, σεμινάρια και συνέδρια. Η προκαταρκτική εξέταση των αξιολογήσεων δείχνει ότι υπάρχει υψηλός βαθμός γενικής ικανοποίησης για τις δραστηριότητες της Ακαδημίας και το μαθησιακό αποτέλεσμα. Στις δραστηριότητες της CEPOL συμμετείχαν 2 198 αξιωματούχοι των διωκτικών αρχών (841 εκπαιδευτές και 1 997 συμμετέχοντες) από 36 χώρες (τα κράτη μέλη της ΕΕ και τρίτες χώρες). Η Ακαδημία διοργάνωσε 10 (7) δραστηριότητες για την υποστήριξη του δικτύου και εφάρμοσε το σύστημα συμφωνιών-πλαισίου εταιρικής σχέσης, καθιστώντας εφικτή με αυτόν τον τρόπο τη σύναψη συμφωνιών επιχορηγήσεων για το πρόγραμμα του 2011 και μετά. Καμία δραστηριότητα δεν αναβλήθηκε για το επόμενο ημερολογιακό έτος. 2. Εξωτερικές σχέσεις Στις 7 Δεκεμβρίου 2010, η Ακαδημία υπέγραψε συμφωνίες συνεργασίας με το Εθνικό Αστυνομικό Ίδρυμα της Τουρκίας και την Αστυνομική Ακαδημία της Κροατίας. Επίσης, στις 9 Δεκεμβρίου 2010, υπέγραψε αναθεωρημένες συμφωνίες συνεργασίας με την Εθνική Αστυνομική Ακαδημία της Ισλανδίας και το Πανεπιστήμιο Αστυνομικών Σπουδών της Νορβηγίας. Άρχισαν διαπραγματεύσεις που συνεχίζονται μέχρι σήμερα με τη Ρωσική Ομοσπονδία, τη Γεωργία, την Αλβανία και το Μαυροβούνιο για την σύναψη συμφωνιών μελλοντικής συνεργασίας (μία συμφωνία και ένα μνημόνιο συναντίληψης). 3. Κοινοί κύκλοι μαθημάτων Το 2010 προστέθηκε ακόμη ένας κοινός κύκλος μαθημάτων σχετικά με τη νομιμοποίηση εσόδων από παράνομες δραστηριότητες, εκτός από τους πέντε κοινούς κύκλους που έχουν ήδη αρχίσει να πραγματοποιούνται στα κράτη μέλη, ήτοι: Ευρωπόλ, Αστυνομική δεοντολογία και πρόληψη της διαφοράς, Ενδοοικογενειακή βία (Ι & ΙΙ), Εμπορία ανθρώπων, Διακίνηση ναρκωτικών. 4. Αξιολόγηση Το 2010 ολοκληρώθηκε η πενταετής διαδικασία αξιολόγησης για τις δραστηριότητες της CEPOL. 5. Έρευνα και Επιστήμη Το δίκτυο εθνικής έρευνας και ανταποκριτών επιστήμης και η ομάδα εργασίας έρευνας και επιστήμης υποστήριξαν τις προετοιμασίες για τρεις δραστηριότητες έρευνας και επιστήμης στο πλαίσιο του προγράμματος εργασίας της CEPOL: (1) το ετήσιο συνέδριο της CEPOL για την αστυνομική έρευνα και επιστήμη, (2) το ερευνητικό συμπόσιο «Policing Diversity» («αστυνομική πολυμορφία»), (3) το συμπόσιο εφαρμογής με τίτλο «Policing Major Public Events» (Αστυνόμευση δημόσιων εκδηλώσεων μεγάλης έκτασης). Στον δικτυακό τόπο δημοσιεύθηκαν δύο ακόμη τεύχη του δελτίου της Ακαδημίας «European Police Science and Research Bulletin». Ολοκληρώθηκε η έκθεση «Survey on European Police Education and Bologna». Η CEPOL συμμετείχε με παρουσιάσεις στο συμπόσιο εγκληματολογίας στη Στοκχόλμη («Stockholm Criminology Symposium») και στο ετήσιο συνέδριο της ευρωπαϊκής ένωσης εγκληματολογίας (European Society of Criminology). Η ηλεκτρονική βιβλιοθήκη συνεχίζει να διευρύνεται και χρησιμοποιείται ως αποθετήριο γνώσης για εγγεγραμμένους χρήστες του ηλεκτρονικού δικτύου (e-Net). 6. Έργο Euromed Police II Το έργο EUROMED ολοκλήρωσε επιτυχώς τους επιχειρησιακούς στόχους του και έληξε στις 30 Σεπτεμβρίου 2010. 7. Πρόγραμμα ανταλλαγών Το πρόγραμμα ανταλλαγών της Ακαδημίας, διάρκειας ενός έτους, άρχισε το 2009 και τελείωσε το 2010. Η πρώτη περίοδος ανταλλαγών πραγματοποιήθηκε από τον Οκτώβριο έως τον Δεκέμβριο 2009 και η δεύτερη περίοδος ανταλλαγών από τον Ιανουάριο έως τον Μάρτιου 2010. Η διάρκεια για κάθε ανταλλαγή για ανώτερα στελέχη της αστυνομίας ήταν 12-14 ημερολογιακές ημέρες και για το εκπαιδευτικό προσωπικό 18-22 ημερολογιακές ημέρες. Στις δύο πρώτες περιόδους ανταλλαγής συμμετείχαν 51 άτομα από 21 κράτη μέλη. Τα θέματα προτεραιότητας ήταν Community Policing or Organised Crime (τοπική αστυνόμευση ή οργανωμένο έγκλημα) (για ανώτερα στελέχη της αστυνομίας) και Learning Environment (περιβάλλον μάθησης) (για εκπαιδευτές). Μετά από τροποποίηση της επιχορήγησης, ο υπόλοιπος προϋπολογισμός χρησιμοποιήθηκε για μια τρίτη περίοδο ανταλλαγών με τη συμμετοχή 88 ανώτερων στελεχών της αστυνομίας. 8. Ηλεκτρονικό δίκτυο (e-Net) Το ηλεκτρονικό δίκτυο της Ακαδημίας e-Net δέχθηκε 102 000 μοναδικούς επισκέπτες (αύξηση κατά 34 % σε σύγκριση με το 2009) (76 000) και αριθμούσε 6 226 εγγεγραμμένους χρήστες στο τέλος του 2010 (903). Το σύστημα διαχείρισης της μάθησης LMS (Learning Management System) της CEPOL αποδείχθηκε εξαιρετικά επιτυχές, όχι μόνο ως μέσο υποστήριξης των δραστηριοτήτων της CEPOL, όπως μαθήματα και σεμινάρια αλλά λειτουργώντας και ως πλατφόρμα ανταλλαγής πληροφοριών για το πρόγραμμα ανταλλαγών CEPOL/ISEC και πολλών ομάδων εργασίας. Επίσης, το σύστημα διαχείρισης εγγράφων DMS (Document Management System) αναδείχθηκε το 2010 σε κύρια πηγή εγγράφων συνεδριάσεων για όλες τις ομάδες διακυβέρνησης, ορισμένες από τις οποίες το χρησιμοποιούσαν αποκλειστικά για τη διάδοση εγγράφων.